《白杨行》
元代·吴志淳

钟陵东门白杨树，行人指点是双墓。墓中夫妇俱少年，一双白璧薶黄泉。

黄泉相逢语呜咽，一一从前向郎说。前年郎去客三山，今年郎归白骨还。

当时自画蛾眉样，今日却写郎容颜。容颜转似心转切，叫郎不应心断绝。

生时不得逐郎行，死时却与郎同穴。丹青遗像留人间，年年泪竹寒生斑。

当年曾过延平渡，还见双龙化剑湾。堂前既无父与母，堂下又无儿与女。

使妾有子堂有姑，丹心一寸那能枯。六朝盛事付流水，忠义几人能到底。

秋风月冷凤凰来，与郎同上吹箫台。

作者简介：元明间庐州府无为州人，字主一。元末历知靖安、都昌二县。奏除待制翰林，为权幸所阻。以避兵移家豫章，再迁浙江鄞县东湖。入明不仕。工草书篆隶，亦能诗。